b'\n_START_ARTICLE_\nCarlos Saura\n_START_PARAGRAPH_\nCarlos Saura Atar\xc3\xa9s (f\xc3\xb8dt 4. januar 1932 i Huesca, Aragonien, Spanien) er en spansk filminstrukt\xc3\xb8r._NEWLINE_Han debuterede i 1959, og blev lagt m\xc3\xa6rke til med La caza (1965). \xc3\x86gteskabsdramaet La madriguera (1969) havde Per Oscarsson og Geraldine Chaplin i hovedrollerne. Saura fik sin st\xc3\xb8rste internationale succes med Carmen (1983), et dansedrama inspireret af Bizets opera og med flamencoen som den centrale ingrediens. I senere film har han ofte udtrykt en interesse for musik og dans, som El amor brujo (Ilddansen, 1986), med musik af Manuel de Falla, Ay Carmela! (1990), om en gruppe entertainere under den spanske borgerkrig, Tango, no me dejes nunca (1998) og Iberia (2005), som bruger musik af Isaac Alb\xc3\xa9niz. Han er bror til billedkunstneren Antonio Saura.'